
1. Իրավական ակտի անհրաժեշտությունը 
«Զբաղվածության ապահովման ծրագիրը հաստատելու մասին» ՀՀ կառավարության որոշման նախագիծը (այսուհետ՝ նախագիծ) մշակվել է՝ նպատակ ունենալով բարձրացնել ժամկետային պարտադիր զինվորական ծառայությունից զորացրված գործազուրկ անձանց, Ղարաբաղից տեղահանված անձանց, ինչպես նաև անապահովության գնահատման համակարգով անապահով ճանաչված ընտանիքի աշխատունակ անձանց զբաղվածության հնարավորությունները կրթական էլեկտրոնային վաուչերների (այսուհետ՝ վաուչեր) տրամադրման միջոցով՝ նպաստելով նրանց մրցունակության, աշխատանքի տեղավորման և կայուն զբաղվածության ապահովմանը։ ՀՀ կառավարության մի շարք որոշումների ուժը կորցնելը պայմանավորված է որոշումներով հաստատված ծրագրերի պահանջարկի նվազմամբ։ Մասնավորապես, ՀՀ կառավարության 2022 թվականի հուլիսի 21-ի N 1179-Լ որոշմամբ 2026 թ.-ին նախատեսվել է ծրագրում ընդգրկել 500 անձի, սակայն 01.10.2026 թ.-ի դրությամբ ծրագրում ընդգրկվել է 129 անձ, ՀՀ կառավարության 2024 թվականի հունվարի 11-ի N 57-Լ որոշմամբ նախատեսվել է ծրագրում ընդգրկել 1000 անձի, փաստացի 01.10.2026 թ.-ի դրությամբ ընդգրկվել է 306 անձ, իսկ ՀՀ կառավարության 2025 թվականի հունիսի 12-ի N 770-Լ որոշմամբ նախատեսվել է 679 անձի ընդգրկում, սակայն 01.07.2026 թ.-ի դրությամբ ընդգրկվել է 64 անձ։
 
2. Առաջարկվող կարգավորման նպատակը և բնույթը
Նախագծով առաջարկվում է ծրագրի շահառուին տրամադրել վաուչեր՝ մինչև 250000 դրամ արժողությամբ, որը կարող է իրացվել միայն մեկ անգամ, տրամադրվելուց հետո 6 ամսվա ընթացքում՝ Հայաստանի Հանրապետության կրթության, գիտության, մշակույթի և սպորտի նախարարության պաշտոնական կայքէջով հրապարակված «Երաշխավորված ոչ ֆորմալ կրթության մոդուլային ծրագրեր» իրականացնող կազմակերպությունների կողմից, որոնք թվային համակարգի գործադրմամբ վաուչերի (QR) կոդի միջոցով անձին նույնականացնելուց հետո ստանում են նրա՝ շահառու լինելու հավաստումը և ընդգրկում իրենց կողմից իրականացվող կարճաժամկետ ուսուցման դասընթացում։ Կազմակերպությունը շահառուի հետ կնքում է ուսուցման իրականացման պայմանագիր, որի էլեկտրոնային պատկերատպված (սքանավորված) տարբերակը շահառուի կողմից մուտքագրվում է հարթակ և ինքնաշխատ եղանակով փոխանցվում Միասնական սոցիալական ծառայության տարածքային կենտրոնի մասնագետին։
Դասընթացն ավարտելուց հետո շահառուին համապատասխան վկայական (սերտիֆիկատ, հավաստագիր) շնորհվելը հավաստվում է շահառուի հարթակի միջոցով կազմակերպության կողմից տրամադրված տեղեկատվությամբ, որն ինքնաշխատ եղանակով փոխանցվում է Միասնական սոցիալական ծառայության տարածքային կենտրոնի (այսուհետ՝ տարածքային կենտրոն) մասնագետին և հասանելի է դառնում շահառուի օգտահաշվում։
Նախագծով կարող է աջակցություն տրամադրվել այն գործատուին (բացառությամբ հանրային ծառայություն իրականացնող մարմինների, ինչպես նաև այն կազմակերպությունների, որոնց կանոնադրական կապիտալում պետության կամ համայնքի մասնակցությունը կազմում է 50 և ավելի տոկոս), որը վաուչերի հիման վրա ուսուցում անցած և ավարտական վկայական ստացած անձի հետ վկայականում նշված մասնագիտությամբ աշխատանք կատարելու համար կնքում է նորմալ աշխատաժամանակի ռեժիմով (մեկ դրույքով, բացառությամբ Հայաստանի Հանրապետության աշխատանքային օրենսգրքի 141-րդ հոդվածի 1-ին մասի 2-5-րդ կետերով նախատեսված դեպքերի, որոնց պարագայում կարող է սահմանվել ոչ լրիվ աշխատաժամանակ) աշխատանքային պայմանագիր՝ առնվազն 3 ամիս ժամկետով։
Ծրագրի շրջանակում առաջարկվում է գործատուին եռամսյակային կտրվածքով տրամադրել աշխատանքի տեղավորված անձի աշխատավարձից հաշվարկված և վճարված եկամտային հարկի փոխհատուցում՝ 
1) աշխատանքային գործունեության առաջին երեք ամիսների համար 50 %-ի չափով, բայց ոչ ավելի, քան ամսական 25 000 դրամը. 
2) աշխատանքային գործունեության 4-6-րդ ամիսների համար 100 %-ի չափով, բայց ոչ ավելի, քան 50 000 դրամը։ 
Ծրագրի շրջանակում առաջարկվում է շահառուին տրամադրել միանվագ աջակցություն՝
1) շահառուի և գործատուի միջև աշխատանքային հարաբերությունները 3 ամիս շարունակվելու դեպքում՝ 100 000 դրամի չափով.
2) աշխատանքային հարաբերությունները 12 ամիս շարունակվելու դեպքում՝ ևս 200 000 դրամի չափով։
Նախագծով սահմանվել են նաև աջակցության դադարեցման և ծրագրի կասեցման դեպքերը։

3. Նախագծի մշակման գործընթացում ներգրավված ինստիտուտները և անձինք
Նախագիծը մշակվել է ՀՀ աշխատանքի և բարեկեցության նախարարության կողմից:
 
4. Ակնկալվող արդյունքը
Նախագծի ընդունմամբ ակնկալվում է բարձրացնել ժամկետային պարտադիր զինվորական ծառայությունից զորացրված գործազուրկ անձանց, Ղարաբաղից տեղահանված անձանց, ինչպես նաև անապահովության գնահատման համակարգով անապահով ճանաչված ընտանիքի աշխատունակ անձանց զբաղվածության հնարավորությունները վաուչերների տրամադրման միջոցով՝ նպաստելով նրանց մրցունակության, աշխատանքի տեղավորման և կայուն զբաղվածության ապահովմանը։

5. Լրացուցիչ ֆինանսական միջոցների անհրաժեշտությունը և պետական բյուջեի եկամուտներում և ծախսերում սպասվելիք փոփոխությունները 
Առաջարկվում է ծրագիրը 2027 թ.-ին իրականացնել 1500 շահառուի զբաղվածության ապահովման համար։ Հաշվի առնելով, որ ծրագրի միավոր ծախսը կազմում է առավելագույնը 775 000 դրամ (250 000+75 000+150 000+100 000+200 000), իսկ 2027թ.-ի համար՝ 575 000 դրամ (քանի որ 200 000 դրամ միանվագ աջակցությունը նախատեսված է տրամադրել գործատուի հետ աշխատանքային հարաբերությունները 12 ամիս պահպանվելու պարագայում, ինչն էլ ենթադրում է, որ այն պետք է նախատեսվի ՀՀ 2028 թ.-ի պետական բյուջեով), ապա ծրագրի իրականացման համար պահանջվող գումարը 2027թ.-ի համար կկազմի 862 500,0 հազ. դրամ։ Նախագծի ընդունnւմը Հայաստանի Հանրապետության 2026 թ. պետական բյուջեի եկամուտների և ծախսերի ավելացում չի առաջացնի, քանի որ 2027 թ.-ին ծրագրի իրականացման համար ֆինանսական միջոցները կհատկացվեն «1088. Զբաղվածության ծրագրի» 12018, 12022 և 12025 միջոցառումներով նախատեսված ֆինանսական միջոցներից։ 
Մասնավորապես, 1088 ծրագրի 12018 միջոցառման համար ՀՀ 2027թ. բյուջեի հայտով նախատեսված է հատկացնել 247 400,0 հազ. դրամ, 12022 միջոցառման համար՝ 593 702,2 հազ. դրամ, իսկ 12025 միջոցառման համար՝ 200 000,0 հազ. դրամ, հանրագումարով՝ 1 041 102,2  հազ. դրամ, որից 862 500,0 հազ. դրամը կուղղվի նախագծով առաջարկվող ծրագրի իրականացմանև, իսկ մնացած մասը՝ նախորդ տարում միջոցառման մեջ ընդգրկված անձանց մասով առկա ֆինանսական պարտավորությունների մարմանը։

6. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026 թթ. ծրագիր, ոլորտային և/կամ այլ ռազմավարություններ
Նախագիծը բխում է Հայաստանի տնտեսական և ինստիտուցիոնալ վերափոխման դոկտրինի 92-րդ «Սոցիալական պաշտպանության ծրագրեր» կետից։




